Louisiana (kunstmuseum)

Louisiana Museum of Modern Art, tidligere Museum for moderne kunst er et dansk museum for moderne kunst, der er beliggende i Humlebæk i Fredensborg Kommune (før 1. januar 2007 Fredensborg-Humlebæk Kommune) i Nordsjælland. Museet blev indviet 14. august 1958 og er med sine omkring 600.000 årlige besøgende et af Danmarks mest besøgte museer og blandt de ti mest besøge turistattraktioner. Louisiana er en samling af nutidskunst, men også et samspil mellem kunst, arkitektur og landskab.

Historie 
Museet er grundlagt af Knud W. Jensen, som erhvervede villaen med det formål at etablere et museum for moderne kunst. Han var museets direktør til 1991; han døde i 2000. Fra starten var det Knud W. Jensens vision at skabe et museum med sjæl, hvor kunsten kunne komme publikum i møde – ikke højstemt, men som noget, der taler direkte til beskueren. Han understregede det vigtige i behovet for "supplerende indhold", der kunne medvirke til at levendegøre og berige miljøet.

Louisiana fik sit navn af hofjægermester Alexander Brun, som opførte den villa (1855), der stadig udgør hovedindgangen i det nu af flere gange udvidede museum, og villaens navn er nok inspireret af de i alt tre kvinder, han nåede at gifte sig med – alle tre hed Louise. Knud W. Jensen valgte at "overtage" navnet fra det landsted, han efterfølgende omdannede til museum.

Louisiana Samling 
Museets samling bestod oprindeligt overvejende af dansk modernisme, men er siden blevet udvidet til moderne internationale kunst som Jean Arp, Max Ernst, Alberto Giacometti og Pablo Picasso. Samlingen tæller over 4.000 værker og har både internationalt perspektiv og format. Den tager afsæt i tiden fra 1945 og frem til i dag og indeholder stort set alle genrer – med hovedvægt på maleri og skulptur. Her findes hovedværker af Pablo Picasso, Alberto Giacometti, Jean Dubuffet, Yves Klein, Andy Warhol, Robert Rauschenberg, Henry Moore, Asger Jorn, George Baselitz, Sigmar Polke, Anselm Kiefer og Per Kirkeby.

Der er årligt mellem fire og seks større udstillinger af moderne og nutidig kunst. Der er findes endvidere et børnehus, en café samt en museums-butik med kunstbøger, grafik, plakater og design.

Som privat statsanerkendt museum er Louisiana underlagt museumsloven. Museet modtager ca. 15 % i driftsstøtte fra det offentlige. Resten af indtægterne kommer fra entréer og sponsorer. Som privat museum modtager Louisiana ingen offentlig støtte til erhvervelse af kunstværker til samlingen.

Ledelse 
 1958 – 1991 Knud W. Jensen (museets stifter)
 1991 – 1995 Knud W. Jensen og Steingrim Laursen
 1995 – 1998 Lars Nittve
 1998 – 2000 Steingrim Laursen
 2000 – nu Poul Erik Tøjner

Arkitektur 

Museet er oprettet i en tidligere villa. Knud W. Jensen fik arkitekterne Jørgen Bo og Vilhelm Wohlert til at tegne det kommende museum, og de fortsatte som arkitekter på en række om- og udbygninger gennem årene. Blandt de vigtigste kriterier for arbejdet var samspillet med naturen. Museet var et af de første eksempler på en modernistisk arkitektur i Danmark.

Louisiana Literature 
Siden 2010 har der hvert år i august været afholdt international litteraturfestival med navnet Louisiana Literature på museet. Der deltager hvert år omkring 40 forfattere i programmet og cirka 12.-14.000 mennesker oplever festivalen hvert år.

Referencer

Eksterne henvisninger 

 Louisianas hjemmeside

Kunstmuseer i Danmark
Skulpturparker i Danmark
Humlebæk
Museer etableret i 1958
Strandvejen
Litteraturfestivaler i Danmark
Museer i Region Hovedstaden
Statsanerkendte museer i Danmark